b'\n_START_ARTICLE_\nSvetonij\n_START_SECTION_\n\xc5\xbdivljenjepis\n_START_PARAGRAPH_\nSvetonij je bil rojen verjetno v Italiji okoli leta 69. Datum rojstva je izra\xc4\x8dunan in njegovega zapisa, da je bil dvajset let po Neronovi smrti \xc2\xbbmlad fant\xc2\xab. Zagotovo je izhajal iz dru\xc5\xbeine s srednjim dru\xc5\xbebenim polo\xc5\xbeajem. O\xc4\x8de je bil tribun vite\xc5\xa1kega ranga (tribunus angusticlavius) v XIII. legiji. Svetonij se je \xc5\xa1olal v \xc4\x8dasu, ko so v Rimu cvetele \xc5\xa1ole retorike. _NEWLINE_Bil je dober prijatelj senatorja in pisca Pisem  Plinija mlaj\xc5\xa1ega, ki ga opisuje kot \xc2\xbbtihega in k \xc5\xa1tudiju nagnjenega mo\xc5\xbea, posve\xc4\x8denega pisanju\xc2\xab. Plinij mu je pomagal kupiti manj\xc5\xa1e posestvo in posredoval pri cesarju Trajanu, da mu je podelil privilegije  ius trium liberorum, katere so sicer podeljevali o\xc4\x8detom treh otrok, ker je bil njegov zakon brez otrok. Svetonij je zaradi Plinija u\xc5\xbeival naklonjenost cesarjev Trajana in Hadrijana in bil morda celo \xc4\x8dlan Plinijevega kabineta, ko je bil leta 110-112 prokonzul Bitinije in Ponta  v severni Mali Aziji. Pod Trajanom je bil njegov sekretar za \xc5\xa1tudije, katerega pristojnosti niso jasne, in direktor Dr\xc5\xbeavnih arhivov. Pod Hadrijanom je postal cesarjev sekretar, dokler ga ni cesar leta 119 zaradi afere s cesarico Vibijo Sabino odpustil.\n_START_SECTION_\nDe Vita Caesarum\n_START_PARAGRAPH_\nSvetonijevo najpomembnej\xc5\xa1e delo je De Vita Caesarum (\xc5\xbdivljenja cesarjev), obse\xc5\xbena zbirka \xc5\xbeivljenjepisov dvanajst zaporednih rimskih cesarjev. Delo je napisal verjetno v Hadrijanovem \xc4\x8dasu. Za\xc4\x8denja se z \xc5\xbeivljenjepisom Julija Cezarja, v katerem manjka nekaj za\xc4\x8detnih poglavij, in se nadaljuje z Avgustom, Tiberijem, Kaligulo, Klavdijem, Neronom, Galbo, Otonom, Vitelijem, Vespazijanom, Titom in Domicijanom. Knjiga je bila posve\xc4\x8dena prijatelju Gaju Septiciju Klaru, prefektu pretorijske stra\xc5\xbee leta 119.  \xc5\xbdivljenjepisi so zapisani po ustaljenem obrazcu: opis cesarjevega videza, pomembna dejanja, zgodovina dru\xc5\xbeine, navedki, in nazadnje zgodovina.'